**רגש הבושה ומקורותיו בנראטיב היהודי-נוצרי**

הבושה כרגש היא תגובתו הפיזיולוגית של הגוף להתמודדות עם לחץ חברתי, אך לתרבות ישנו מקום מרכזי מאוד בטיפוחו של רגש זה, כיוון שדרך האינטראקציה עם הסביבה התרבותית נבחרת התגובה ההולמת Edelman, 1992) ). הדרך בה אנו חווים רגשות שונה מתרבות לתרבות כיוון שהמשמעות המיוחסת לאירועים היא המעוררת את הרגש ולא האירוע עצמו (בן-זאב, 1996).

באמצעות המתודה הגנאלוגית אבחן את תפקידו של רגש הבושה כמדריך חברתי ואת תופעת הביוש כפי שהם מופיעים ביסודות היהודיים נוצריים של תרבות המערב. כאשר תפישות עולם מושרשות עמוק בחוויה הדתית, כך אקבל כהנחת מוצא בעקבות יונג (1987), יש להן כושר גנוז לפעול ככוחות ומגמות בתרבות ולהשתמר בחוויה החילונית כמבנה זהה בעל אופני ביטוי חדשים.

על רגש הבושה אנחנו לומדים לראשונה בסיפור "גן-עדן". המילה "בושה" והמילה "מבושים" בעברית גזורות מאותו שורש. הבושה מתקשרת לגלוי המיניות בנוכחות האחר; גם הביוש העתיק המוזכר בתנ"ך הוא 'אות קין'. הבושה תבחן גם במקורות של היהדות בהקשר של וידוי, כבסיס השוואתי לנצרות הקתולית. עניין הבושה המתלווה לווידוי הנוצרי שונה בתכלית מזו שביהדות. בעולם הקתולי של ימי הביניים, התפתחה למעשה תנועת מטוטלת בין איום לעידוד, בין עונש למחילה, וזאת כדי לאפשר למאמינים להתגבר על המכשול העיקרי וההכרחי שבווידוי – הבושה (קליינברג, 1995).

הביוש המוסדי והחברתי נתפס גם כענישה ויש בו מוטיב של הרתעה אך הוא לעיתים אכזרי וחסר שיפוט מוסרי ((Sellin, 1980. כבר בשנת 1787, כתב Benjamin Rush, מאמר נוקב בדרישה להוציא מן החוק את ההלקאות הציבוריות ועונשי החרפה שבוצעו בכיכר העיר מול עיניי הציבור (Dagobert, 1947). נסיים את המסע הגנאלוגי בעקבות רגש הבושה והביוש בכיכר העיר החדשה והשיתוף כיום במדיה החברתיים.